ΓΡΑΠΤΗ ΕΡΩΤΗΣΗ E-0151/98 υποβολή: Cristiana Muscardini (NI) προς την Επιτροπή (2 Φεβρουαρίου 1998)

Θέμα: Συμπεριφορά της Ιταλικής Κυβέρνησης ως προς την ελευθέρωση του τομέα των Τηλεπικοινωνιών

Έχοντας υπόψη την απο 24ης Απριλίου 1996 απάντηση του Επιτρόπου Van Miert στην ερώτηση 0801/96 ((ΕΕ C 217 της 26.7.1996, σελ. 115.)) με την οποία γινόταν γνωστή η διαβεβαίωση της Ιταλικής Κυβέρνησης σχετικά με την χορήγηση της άδειας για τον τρίτο φορέα κινητής τηλεφωνίας με τεχνολογία DCS 1800 «μέχρι την 1η Ιανουαρίου 1998 και όχι αργότερα» 7

υπενθυμίζοντας ότι μέχρι σήμερα δεν έχει ακόμη προκηρυχθεί ο διαγωνισμός για την χορήγηση της εν λόγω άδειας 7

επισημαίνοντας ότι η άδεια της πειραματικής χρησιμοποίησης της τεχνολογίας DCS 1800 χορηγήθηκε απο την Ιταλική Κυβέρνηση στους ομίλους Wind και Picienne μόνον μετά απο προσφυγή τους στους ευρωπαϊκούς οργανισμούς 7

υπενθυμίζοντας ότι η Επιτροπή είχε λάβει διαβεβαιώσεις απο την Ιταλική Κυβέρνηση ότι αυτή δεν θα χορηγούσε άδειες για τη χρησιμοποίηση της τεχνολογίας DCS 1800 πριν απο το διαγωνισμό για τη χορήγηση άδειας στον τρίτο φορέα της κινητής τηλεφωνίας (ερώτηση 02120/96 της 20ής Μαρτίου 1996) 7

υπενθυμίζοντας ότι ο ιταλός υπουργός Ταχυδρομείων χορήγησε περι τα μέσα Δεκεμβρίου 1997 στην Telecom Italia Spa άδεια για την εμπορική εκμετάλλευση της υπηρεσίας DECT υπό την επωνυμία «Fido» χωρίς την προκήρυξη διαγωνισμού 7

Ερωτάται η Επιτροπή:

1. ποιά μέτρα σκοπεύει να λάβει για την προστασία του θεμιτού ανταγωνισμού στον τομέα της κινητής τηλεφωνίας εξασφαλίζοντας τη χορήγηση άδειας στον τρίτο φορέα και παρέχοντας εύλογο χρονικό διάστημα προ της ενάρξεως της εμπορικής εκμετάλλευσης των υπηρεσιών DCS 1800 των δύο υπαρχόντων σήμερα φορέων TIM και OPI;

2. πώς σκοπεύει να αντιμετωπίσει την καθυστέρηση της εφαρμογής των κοινοτικών οδηγιών απο την Ιταλική Κυβέρνηση;

3. εάν δεν θεωρεί ότι υπάρχει θέμα αθέμιτου ανταγωνισμού με τη χορήγηση άδειας στον τελούντα ακόμη υπο καθεστώς μονοπωλίου δημόσιο φορέα, λίγες μέρες πριν απο την πλήρη ελευθέρωση της αγοράς των τηλεπικοινωνιακών υπηρεσιών και εάν αυτό δεν αποτελεί εύνοια και ενίσχυση της κυρίαρχης θέσης του στην αγορά;

Απάντηση του κ. Van Miert εξ ονόματος της Επιτροπής (16 Μαρτίου 1998)

Όπως αναφέρει το Αξιότιμο Μέλος του Κοινοβουλίου, η ιταλική κυβέρνηση είχε, πράγματι, ανακοινώσει ότι επρόκειτο να χορηγήσει σε τρίτο φορέα κινητής τηλεφωνίας άδεια εκμετάλλευσης της τεχνολογίας DCS 1800 (ψηφιακό κυψελοειδές σύστημα), στη διάρκεια του 1996, δηλαδή πριν από την 1η Ιανουαρίου 1998, όπως προβλέπει η οδηγία 96/2/ΕΚ της Επιτροπής της 16ης Ιανουαρίου 1996, για την τροποποίηση της οδηγίας 90/388/ΕΟΚ σχετικά με τις κινητές και προσωπικές επικοινωνίες ((ΕΕ L 20 της 26.1.1996. )). Η ιταλική κυβέρνηση είχε επίσης υποσχεθεί ότι θα επέτρεπε στον εν λόγω φορέα να εδραιωθεί στην αγορά πριν επιτρέψει στους δύο φορείς του πανευρωπαϊκού συστήματος κυψελοειδούς ψηφιακής κινητής τηλεφωνίας (GSM) να εκμεταλλευθούν επίσης την τεχνολογία αυτή.²

Εντούτοις, η ιταλική κυβέρνηση δεν τήρησε το χρονοδιάγραμμα αυτό για την επιλογή του τρίτου φορέα κινητής τηλεφωνίας. Το άρθρο 2 παράγραφος 4 της οδηγίας 96/2/ΕΚ προβλέπει ότι τα κράτη μέλη οφείλουν, εφόσον συντρέχει λόγος, να λάβουν μέτρα προκειμένου να διασφαλίσουν την άσκηση αποτελεσματικού ανταγωνισμού μεταξύ φορέων στην υπόψη αγορά. Η Επιτροπή θα εξετάσει τους όρους που έθεσε η ιταλική κυβέρνηση στην πρόσκληση υποβολής προσφορών (gara) για τον τρίτο φορέα, λαμβάνοντας υπόψη την υποχρέωση αυτή.

Όσον αφορά την καθυστέρηση που έχει σημειωθεί όσον αφορά την έναρξη της διαδικασίας επιλογής του τρίτου φορέα, η Επιτροπή υπενθύμισε στην ιταλική κυβέρνηση, στις 24 Νοεμβρίου 1997, τις υποχρεώσεις της και προτίθεται να κινήσει τη διαδικασία για παράβαση που προβλέπεται στο άρθρο 169 της συνθήκης ΕΚ, σε περίπτωση που η Ιταλία δεν συμμορφωθεί προς την οδηγία 96/2/ΕΚ.

Όσον αφορά την εμπορική εκμετάλλευση της υπηρεσίας DECT (ευρωπαϊκές ψηφιακές τηλεπικοινωνίες με ασυρματικά τηλέφωνα) από την Telecom Italia, λίγο πριν την πλήρη ελευθέρωση της ιταλικής αγοράς, δεν αποτελεί, αυτή καθαυτή, παράβαση των κανόνων ανταγωνισμού της συνθήκης ΕΚ. Οι προϋποθέσεις με τις οποίες η ιταλική κυβέρνηση επέτρεψε την εμπορική εκμετάλλευση της εν λόγω υπηρεσίας, και ιδίως η απουσία νομικού διαχωρισμού μεταξύ της Telecom και του τμήματος που προσφέρει την υπηρεσία DECT, δεν επιτρέπουν να αποκλεισθεί ότι ο φορέας που κατέχει δεσπόζουσα θέση δεν επιβάλλει όρους που περιορίζουν την άσκηση ανταγωνισμού από ανταγωνιστές που θα επιθυμούσαν ενδεχομένως να προσφέρουν υπηρεσία του είδους αυτού. Για το λόγο αυτό, η Επιτροπή αποφάσισε να κινήσει την απαιτούμενη διαδικασία για την επίτευξη μεγαλύτερης διαφάνειας όσον αφορά τους όρους παροχής της υπηρεσίας DECT της Telecom.